ธปท.เผยทุนสำรองเพิ่มพรวด4.5หมื่นล้านบาท
ธปท. เผย ทุนสำรองล่าสุดอยู่ที่ระดับ 1.760 แสนล้านเหรียญสหรัฐ&nbsp; เพิ่มขึ้นถึง 1,500 ล้านเหรียญสหรัฐ&nbsp; ตามความจำเป็นในการบริหารอัตราแลกเปลี่ยน
25 ก.พ. 2554

ธปท. เผย ทุนสำรองล่าสุดอยู่ที่ระดับ 1.760 แสนล้านเหรียญสหรัฐ  เพิ่มขึ้นถึง 1,500 ล้านเหรียญสหรัฐ  ตามความจำเป็นในการบริหารอัตราแลกเปลี่ยน
ธนาคารแห่งประทศไทย(ธปท.) รายงานฐานะทุนสำรองระหว่างประเทศ ณ วันที่ 17 ก.พ.ปีนี้อยู่ที่ระดับ 1.760 แสนล้านเหรียญสหรัฐ หรือประมาณ 5.388 ล้านล้านบาท เพิ่มขึ้น 1,500 ล้านเหรียญสหรัฐ หรือประมาณ 4.5 หมื่นล้านบาท จากสัปดาห์ก่อนหน้าอยู่ที่ระดับ 1.745 แสนล้านเหรียญสหรัฐ หรือประมาณ 5.379 ล้านล้านบาท ด้านฐานะสุทธิสัญญาซื้อขายเงินตราต่างประเทศล่วงหน้าแลกกับเงินบาท(Forward) อยู่ที่ระดับ 1.93 หมื่นล้านเหรียญสหรัฐ เพิ่มขึ้น 800 ล้านเหรียญสหรัฐ จากสัปดาห์ก่อน 1.85 หมื่นล้านเหรีญสหรัฐ
ทั้งนี้ คาดว่าสัปดาห์นี้ธปท.น่าจะมีความจำเป็นในการบริหารอัตราแลกเปลี่ยนที่ผันผวนมากขึ้นกว่าช่วงที่ผ่านมา ซึ่งเป็นตามภาวะเงินทุนเคลื่อนย้ายที่ไหลเข้าออกค่อนข้างผันผวน ทำให้มีการซื้อเงินเหรียญสหรัฐเข้าเก็บในทุนสำรองทางการและรวมถึงซื้อ Forward เพิ่มขึ้นด้วย 
สำหรับฐานเงินหรือเงินสดหมุนเวียนในมือภาคประชาชนและเงินฝากของสถาบันการเงินที่ ธปท.พบว่าอยู่ที่ระดับ 1.19 ล้านล้านบาท เพิ่มขึ้น 3.09 หมื่นล้านบาท จาก 1.165 ล้านล้านบาทในสัปดาห์ก่อนหน้า เพิ่มขึ้นตามความต้องการถือเงินสดเพื่อใช้จ่ายในช่วงวันมาฆบูชาซึ่งมีวันหยุดยาวถึง 3 วัน และตามราคาสินค้าที่ปรับสูงขึ้นต่อเนื่อง